钦定古今图书集成/明伦汇编/氏族典/第179卷 > 《廖用贤尚友录》 > 边镐
## 钦定古今图书集成/明伦汇编/氏族典/第179卷 > 《廖用贤尚友录》 > 边镐

按《十国春秋》，南唐边镐，昇州人。初生时，父梦宋永嘉
守谢灵运来谒，愿托为父子。已而貌类梦中，因小字
曰“康乐。”长事烈祖，为通事舍人，以通敏称。保大初，循
州贼张遇贤据白云洞，元宗遣洪州营屯都虞候严
思率所部讨之。镐为监军，刊木开道，袭白云洞，贼众
遂溃，策功迁洪州营屯诸军都虞候。二年，查文徽以
枢密副使出师攻建州，诏镐为行营招讨洪、抚、饶、信、
歙等州诸指挥都虞候，从文徽行，取建州，降王延政，
复取潭州，事平，诸将皆争功，镐独无一言。七年，楚马
氏兄弟相攻，希萼虽胜而尤无道。元宗知楚难方殷，
以镐为信州刺史，领屯营兵兼湖南安抚使，驻袁州。
萍乡有警，许便宜从事。楚人果复废立。镐自萍乡帅
师入潭州，迁马氏之族及文武将吏于金陵。时湖南
饥馑，镐大发廪赈之，楚人大悦。先是，元宗欲取湖南，
以镐多艺，常使诈为僧游长沙，弄钹行乞，尽得其虚
实。至是用为将，竟平湖南，进镐武安军节度使。会南
汉潘崇彻攻郴州，镐出兵争之，败绩，遂失郴州。未几，
孙朗谋杀镐，夜率所部焚府门，火辄不发，良久，传漏
者觉之以告，镐出牙兵与斗，亟令吹角以乱之。朗等
以为将旦，斩关奔朗州，尽以潭州虚实告刘言。言素
怀叛志，得朗大喜，遣王逵、周行逢来攻长沙。时戏下
多称言忠顺，镐不为备。及言兵已拔益阳，遂狼狈遁
走，竟丧楚地。坐削官流饶州，它将弃城者皆斩。湘中
谣言“马去不用鞭”，至是而验。镐御下无法，初平建州，
兵所掳获，惟以全活为务，闽人德之。且行师，常载佛
事以行，人皆谓之边罗汉。及克湘潭，市不改肆，日饭
沙门以希福，时人称边佛子，又称边菩萨。继后政出
多门，优柔不断，纪纲颓弛，遂号为边和尚。十四年，周
师入犯，齐王景达为元帅，出兵据寿州，起镐为大将，
偕许文稹从行。会朱元叛去，诸军皆溃，镐与文稹被
执。周世宗命为右千牛卫上将军。及割淮南请盟，乃
归镐，元宗置而不用。后卒金陵。